Bybelskool » Psalm 117 – God is oneindig betroubaar in sy onmeetlike liefde vir ons
Hierdie Psalm het twee besondere dinge wat dit laat uitstaan. Dit is die kortste Psalm, trouens die kortste hoofstuk in die Bybel. Dit is ook die middelste hoofstuk in die Protestantse Bybel. Daar is 594 hoofstukke daarvoor en 594 hoofstukke daarna, in totaal 1189 hoofstukke met Psalm 117 ingesluit.
Die Psalm is eintlik net een lang sin. Dit roep alle nasies saam met die Godsvolk op om God te prys en wel om twee redes.
GOD SE LIEFDE IS ONMEETLIK: Die eerste rede is die feit dat God se liefde vir ons so sterk is. Die Hebreeus gebruik ‘n woord vir “sterk” wat vir jou die idee gee dat sy liefde soos ‘n groot toring is wat ontsag by ons wek – soos om langs ‘n hoë gebou te staan en deur die grootte daarvan oorweldig te word . Die NET Bible vertaal daarom op voetspoor van dieselfde woord in Ps. 103:11: “For his loyal love towers over us.” Peterson vertaal dit só: “His love has taken over our lives.” (The Message). Die OAV het dit weer as: “want sy goedertierenheid is geweldig oor ons.” Hoe ook al, God se liefde is ongelooflik groots in ons lewe. Sy liefde is onmeetlik.
GOD SE TROU IS ONEINDIG: Die tweede rede is die feit dat daar geen einde aan God se trou is nie. Soos God se liefde se “hoogte” oorweldigend groot is, is sy trou iets waarvan ‘n mens nie by die einde daarvan kan kom nie. Dit asof God se liefde as ‘n vertikale werklikheid geteken word, en sy trou as ‘n horisontale werklikheid. Sy trou kom vanuit die oneindigheid van die ooste en sterk tot die oneindigheid van die weste. Dieselfde van die suide af tot in die noorde. Daar is geen einde aan God se trou nie. Sy trou is oneindig.
En as jy dié twee dinge saamgooi, sy groot liefde, en sy oneindige trou, kan ‘n mens dit só opsom: God is oneindig betroubaar in sy onmeetlike liefde vir ons.
Daarom moet God geprys word.
Dit is ‘n boodskap wat vir alle nasies is. Daar is net een God vir alle nasies. Daar is ook net een God vir die kerk. Wat beteken dat almal opgeroep word om Hom vir sy betroubare liefde te loof, soos Paulus in Romeine 15:7-13 dit doen met ‘n aanhaling uit Psalm 117:1 (sowel as uit Ps 18:50; 2 Sam 22:50; Deut 32:43; Jes 11:10).
Die Psalm laat my ook dink aan Paulus wat in Efesiërs 3:14-21 bid:
“16Ek bid dat Hy deur sy Gees uit die rykdom van sy heerlikheid aan julle die krag sal gee om innerlik sterk te word, 17dat Christus deur die geloof in julle harte sal woon en dat julle in die liefde gewortel en gegrondves sal wees. 18Mag julle in staat wees om saam met al die gelowiges te begryp hoe wyd en ver en hoog en diep die liefde van Christus strek. 19Mag julle sy liefde ken, liefde wat ons verstand te bowe gaan, en mag julle heeltemal vervul word met die volheid van God. 20Aan Hom wat deur sy krag wat in ons werk, magtig is om oneindig meer te doen as wat ons bid of dink, 21aan Hom kom die eer toe, in die kerk, deur ons verbondenheid met Christus Jesus, deur al die geslagte heen tot in alle ewigheid. Amen.”
Dink vandag terug aan ervarings wat vir jou onderstreep dat God se liefde vir jou sterk is, en dat daar geen einde aan sy trou is vir jou nie. En prys Hom in gebed regdeur die dag.
Sep 15, 2015 at 08:25 | #
Treffend! I Die kortste hoofstuk in die middel van die Bybel beskryf die grootte en almag van GOD in een enkele sin.